
Innledning: Vår rases fremtid - vårt felles ansvar 


Alle norske raseklubber fikk i 2013 i oppgave av NKK å utarbeide en langsiktig rasespesifikk 
avlsstrategi (RAS) for sin rase. Hensikten er å definere og tydeliggjøre målene raseklubben 
har for rasen og beskrive dette i et RAS-dokument, som så skal fungere som et verktøy for å 
sikre sunn hundeavl også i fremtiden. I Norsk Retrieverklubb er arbeidet delegert til de 
forskjellige raserådene. Klubben og dens representanter vil komme til å ha dette som en høyt 
prioritert oppgave i årene fremover. 


RAS skal ikke bare omhandle strategien for å nå kortsiktige og mer langsiktige mål, men skal 
også beskrive rasens historie og utvikling samt dagens situasjon når det gjelder bl.a. 
populasjon, bruksegenskaper, eksteriør, atferd og helse. For å finne ut mer om hvor vi står i 
dag tok raserådet i 2013 blant annet initiativ til å gjennomføre en stor helse- og 
atferdsundersøkelse for flatcoated retriever. Denne informasjonen skal også bidra til 
utarbeidelsen av RAS. Den gjennomføres i samarbeid med Norges Veterinærhøgskole. De 
har ansvar for bearbeidelse av data. Undersøkelsen er nå avsluttet med 779 svar, og det blir 
raserådets mandat i den neste femårsperioden å bruke dette materialet til å koordinere 
arbeid med prioriterte områder. 


Det fremste ansvar for rasens fremtid ligger alltid hos den enkelte oppdretter og 
hannhundeier. Det er ytterst viktig å ha fokus på dette. I det øyeblikk man setter sin hund i 
avl, påvirker man i større eller mindre grad rasens fremtid. Faktorer som spiller inn er 
rasestandarden, både eksteriøre og mentale avlsmål, i tillegg til helse og genetisk fornuftig 
avl. For å lette dette arbeidet er planen altså å kartlegge situasjonen hvert femte år i dette 
dokumentet, i tillegg til å redegjøre for avlsmål og strategier som er relevante for vår rase. 
For å øke forståelsen for dette arbeidet, har vi også inkludert en beskrivelse av 
rasehistorikken, samt en redegjørelse for hvordan oppstarten av RAS foregikk. 


RAS-dokumentet skal være et levende dokument, og ses på som et nødvendig bidrag til 
fremtidig avlsplanlegging. NRKs første utgave av RAS er dette dokumentet, som ferdigstilles 
i 2013. Deretter skal RAS revideres hvert femte år. 


Vi har hatt, og kommer til å ha, stor nytte av svenske FRKSs revisjoner av RAS. Det må 
presiseres at vi i Norge av ulike grunner ikke innehar de mengder av empiriske data som 
ligger til grunn for de svenske dokumentene. Dette betyr at vi nødvendigvis må bruke en del 
ressurser og tid på å opparbeide underlagsmateriale og innføre registrering av data. I 
mellomtiden ønsker vi å rette en stor takk til alle som har arbeidet med det svenske 
dokumentet. 

Generelt 


Rasens historie, bakgrunn og utvikling 

Retrievere er en gruppe apporterende fuglehunder som fra begynnelsen av ble avlet fram for 
å dekke et spesielt behov hos jegerne. Man ønsket en hund som kunne bringe inn 
skadeskutt eller dødt vilt etter at skuddet hadde falt. Retrieveren har fått navnet sitt av det 
engelske retrieve, som betyr å hente. Kravet til denne typen jakthunder var svært høye, da 
de skulle være apporteringsvillige, lette å dressere, samarbeidsvillige, sosiale, hardføre og 
ha god hukommelse. 


Flattens historie begynte omkring år 1830. Den har en noe uklar opprinnelse, som den har til 
felles med de øvrige engelske retrieverrasene. Den var den første store retrieverrasen, og 
ble omkring århundreskiftet betraktet som uunnværlig for enhver jeger. 


Rasens opprinnelse går som sagt over 170 år tilbake. På den tiden begynte enkelte jegere å 
avle opp jakthunder som skulle bringe viltet inn etter skuddet. Til denne avlen brukte de 
datidens tilgjengelige jakthunder. En hundetype, som menes å ha dominert dette 
avlsarbeidet, var the waterdog, som var en god apportør. Omkring år 1850 begynte 
retrieveren for alvor å ta form via krysninger mellom forskjellige waterdogs, setter og enkelte 
hyrdehunder. 


Da man ønsket å foredle dette materialet, ble oppdretterne oppmerksomme på den såkalte 
St. Johnshunden fra Newfoundland. Dette var en hundetype/skipshund som ble brakt til 
England av nordamerikanske fiskere. Disse St. Johns-hundene var særdeles gode 
apportører og minnet om den moderne flatcoated retriever. Den var middelstor og kraftig 
bygd, hodet var langt med et svakt markert stopp, pelsen var kraftig og halen og bena hadde 
korte faner. Fargen varierte mellom ensfarget svart, brun eller sandfarget og kunne ha 
forskjellige tegninger. 


Tross den dominerende rollen som waterdogs og St Johnshunden har hatt i utviklingen av 
retrieveren, må man ikke se bort fra den rollen som setteren (bedre søk, bevegelse og 
eksteriør) og datidens hyrdehunder (bedre dresserbarhet) har hatt. Av rasen setter, var det to 
settertyper som ble brukt, den ene var gordon setter som vi har i dag, og en utdødd setter 
ved navn All-black-setter. 


Flatten har hatt flere navn, den har blitt omtalt som smooth coated retriever og liver coated 
retriever. Rundt 1860-åra gikk den under navnet wavy coated retriever. Collien ble krysset 
inn for å øke intelligensnivået og gi en glattere pels. Forandringen i pelsstrukturen kom av at 
dette var et pluss når hunden skulle arbeide i vann. 


Flatten fikk sitt nåværende navn år 1870. Inntil da hadde den gått under betegnelsen Wavy 
coated retriever. I 1870-åra stabiliserte den seg for alvor som den type vi kjenner i dag. Æren 
for dette avlsarbeidet er Mr. S.E. Shirley. som på sin eiendom i Warwickshire hadde et stort 
antall flatter. Han drev et systematisk avlsarbeid for å frambringe den typen som rasen bærer 
preg av i dag. Han krysset etter all sannsynlighet inn både labrador og collie for å få det 
resultatet han strebet etter. Shirleys hunder hevdet seg godt både på utstilling og i 
konkurranser. En av hans mest kjente flatter var en hann. Denne hannen, Zelstone, var en 
flott avlshund som ga gode og typelike hunder med forskjellige tisper. Man kan også nevne 
at Moonstone fra midten av 1800-tallet som var en flott jakthund og aldri ble slått i 

utstillingsringen, var etter Zelstone. Rundt 1900 ble det sagt at alle championer hadde 
Moonstone i sine linjer, og kanskje er det derfor de fleste flatter stammer fra hans blodslinjer. 


Shirleys arbeid ble ført videre av spesielt Harding Cox (Black) og H.R. Cook (Riverside). Cox 
er ment å ha bidratt til å skape flatcoatens typiske hode. Både Cox og Cook var tilhengere av 
å beholde en "dual-purpose” hund. 


Flatten var i mellomkrigstiden i nedgang, men W. Southam og W. Phizaklea (Atherbram) var 
suksessrike oppdrettere i denne perioden. Southam produserte via intensiv linjeav! bra 
hunder, men denne linjeavlen ble også Southams feilskjær, idet han glemte å tilføre nytt 
blod. Linjene ble for tette, og på slutten av 30 årene sluttet han avlsarbeidet. Phizaklea er 
den oppdretter som kom til å bety mest for etterkrigstidens oppdrettere. Andre verdenskrig 
kom til å ramme flatten veldig hardt, så ved krigens avslutning hadde man kun enkelte 
hunder av god kvalitet til rådighet for et kommende avlsarbeid. Ved hjelp av et stort og stabilt 
arbeid fikk framgangsrike oppdrettere igjen etablert rasen. I dag kan man se resultatet av 
dette avlsarbeidet i den stamme av flatter, med gode jaktanlegg og av god type, som nå er 
bærende for avlen. 


FCI anerkjente rasen allerede i 1935, og rasen skal ha vært en mye benyttet brukshund 
under første verdenskrig. 


Den første flatten kom til Norge og Tønsberg i 1912, og ble importert fra England av Lorenz 
Bruun. Dette var den antatt eneste av sin rase i Norge på den tiden, så vi regner at rasens 
historie i Norge begynte i 1970. Ninni Thurmann Moe importerte da tispa Apports Shimmy, 
”Shimmy”, fra Sverige. Shimmy stammet fra Int NordUCH Black Penny of Yarlaw, som var 
Sveriges første flat. Hun var også den første norskeide flatten som ble utstillingschampion. 


Det kom etter hvert flere hunder inn til landet, både fra England, Sverige og Danmark, og det 
første kullet ble født i 1972 etter svensk far og engelsk mor, hos Bjørg Haldis og Finn Tore 
Lie — Flagoline's Kennel. Det ble frem til 1975 importert mange flatter til Norge, som 
representerte forskjellige blodslinjer (og selvsagt da type), som det skulle arbeides videre ut 
fra. Når avlen var i gang fikk vi en del forskjellige typer flatter, noen var små, lette og med 
dårlig benstamme og andre lignet newfoundlandshunder. Flatten ble en veldig populær rase 
som økte raskt i populasjon, noe som gjorde avlsarbeidet vanskelig. Heldigvis har en del 
dyktige oppdrettere klart å ivareta rasens sunnhet og særpreg. 


Det har blitt produsert 4 stamtavlebøker så langt for vår rase. Den første ble utgitt i 1991 og 
senere har vi fått rasebøker i 2001, 2006 og 2010. 


Overordnet mål for rasen 

Det er sterkt ønskelig at rasen beholder sine dual purpose-kvaliteter. Det vil si at det 
tilstrebes å beholde god helse forent med rasens fordelaktige eksteriør og dens egenskaper 
som apporterende hund. Arbeidet for å opprettholde og videreutvikle disse egenskapene skal 
ikke gå på bekostning av rasens ønskede temperament. Det skal opprettholdes et 
kontinuerlig fokus på helse og kartlegging av eksisterende og nye sykdommer i rasen. 

Rasens populasjon 


Registreringstall, antall kull og gjennomsnittlig kullstørrelse 
Det ser ut som om registreringstallene har stabilisert seg på et omtrentlig tall på mellom 400 
og 500. Antall kull varierer noe, men to år skiller seg litt ut, 2011 og 2010 


Sett over tid har kullstørrelsen vært stabil. FCR har de siste fem år stort sett hatt en noe 
større gjennomsnittlig kullstørrelse enn de andre retrieverrasene. Rasen er sett under ett 
meget produktiv. Noen mørketall må vi regne med ettersom dødfødte og ikke levedyktige 
valper ikke registreres. 


Tabell 1: Registreringstall, antall kull og gjennomsnittlig kullstørrelse 


Registreringsår Registreringstall | Antall kull Gjennomsnittlig 
kullstørrelse 
2008 425 54 7,87 
2009 453 59 7,68 
2010 507 71 7,14 
2011 360 49 7,25 
2012 466 62 7,52 
Innavlsgrad 


Det er utarbeidet en liste (se vedlegg 1) over alle kull født de siste fem år med fødselsdato, 
antall registrerte valper i hvert kull og innavlsgrad på nevnte kombinasjoner. Kombinasjonene 
ligger også i en egen kulloversikt for samme periode med mor og far. Det er en generell 
forståelse blant oppdrettere og hanhundeiere for at innavlsgraden skal holdes under NKKs 
anbefalte grense. 


Tabell 2: Generell statistikk innavlsgrad siste 5 år 


År 2008 2009 2010 2011 2012 
Antall kull 55 Så 72 44 58 
Antall valper | 436 444 494 342 413 
Innavlsgrad | 2,907 1,417 1,728 2,288 1,682 

Bruk av avlsdyr 

For alle raser er det viktig at det er nok ubeslektede hunder som brukes i avl. Som en 
generell regel skal en hund ikke ha flere avkom enn 5% av antall registrerte hunder innen 
rasen i løpet av en generasjon (=5 år). Hvis man eksempelvis regner ut fra et snitt på 450 
fødte valper per år de siste 5 år, vil dette si ca. 112 avkom - for hele hundens liv. 


Likevel må man være oppmerksom på en del faktorer som blir forsterket ved såpass høye 
tall. Konsekvensen av matadoravl er at mange hunder i neste generasjon er i slekt med 
hverandre. Dette kan derfor øke faren for innavl i en rase, og den effektive populasjonen bør 
ikke være for lav. Vi må fokusere på hvordan avlsdyrene brukes. Hvor mange av hundene 
brukes i avl? Er man flink til å bruke like mange hannhunder som tisper? Er de mye brukte 
avlsdyrene i slekt? Dersom mange nære slektninger blir mye brukt, og disse slektningene i 
tillegg har fedre som er mye brukt, vil den genetiske variasjonen synke og gi falsk trygghet 
på lang sikt. Det er viktig å bevare størst mulig genetisk bredde fremover, for det som går 
tapt forsvinner for alltid. 


Vedlegg 3: Generell avkomsstatistikk fra Dogweb, viser avlsdyr, hvor mange avkom de har i 
hvilke kombinasjoner, samt HD-statistikk på avkommene. 


Innhenting av avlsmateriale fra andre land 

Oppdrettere og hanhundeiere importerer mange individer, også sperma, fra utlandet. Dette 
er fremdeles et særdeles viktig tilskudd til stammen. Det oppfordres til fortsatt internasjonalt 
samarbeid, men parallelt med dette må det også foregå en bevisstgjøring på nye og 
eksisterende helsespørsmål, herunder en informasjonsutveksling over grensene. En 
oversikt over alle importer siden 2008 viser det totale omfanget (se vedlegg 2). 


Beskrivelse av kortsiktige og langsiktige mål 


e Arbeide for å øke den effektive populasjonen. 

e  Balansere forholdet mellom antall tisper og antall hanner som går i avl. 

e Øke forståelsen for viktigheten av en bred avisbase. Dette innebærer å øke 
bevissthet og kunnskap om innavlsgrad og avlsbase. 

e Ta vare på flere genetiske kombinasjoner selv om individene skulle vise seg å ikke 
være store stjerner. 

e Arbeide for en lav innavisgrad. NKK anbefaler maksimalt 6.25% for en kombinasjon. 

e Den gjennomsnittlige innavlsgraden i rasen holdes under 2,5% over tid. 

e Arbeide for å spre avlen over tid. Dette svært viktige prinsipp vil kunne ha stor effekt 
på sykdomsbekjempning og på ønskede egenskaper. Det er en stor fordel å lære mer 
om hva et individ produserer innen man avler videre på det. 

e Kartlegge kvaliteter hos avlsdyrenes avkom i forkant av fortsatt avl på disse. 

e Søke å stimulere oppdrettere og hannhundeieres historiske kunnskap og innsikt, og 
deres generelle interesse for rasen i et internasjonalt perspektiv. 

Prioritering og strategi for å nå målene 

e Øke antall ulike individer som går i avl, med spesielt fokus på antall hanhunder. 

e Arbeide for å formidle informasjon ut til medlemmene via tilgjengelige medier. Disse 
mediene inkluderer Retrievernytt, Hundesport, klubbens websider, Facebook m.m. 

e Holde kontinuerlig fokus på valg av avlsdyr. 

e Regler for oppføring på valpelisten skal evalueres jevnlig. 

e  Opplyse om risiko ved matadoravl. 

e  Oppmuntre til bruk av uvanlige linjer og hannhunder som øker avlsbasen. 

e Spre kunnskap om aktuelle problemstillinger innenfor genetikk. 

e I større grad benytte oss av samarbeid over landegrensene. 

e Spre informasjon om nytten av Dogweb og andre tilgjengelige fora i inn- og utland. 

e Vurdere og diskutere hvorvidt man kan innføre tiltak for å begrense en hannhunds 
bruk oppad ved antall valper. Eksempelvis får ikke svenske oppdrettere sette kull på 
valpelisten hvis hannhunden har fler enn 75 registrerte valper i Sverige, eller 100 i 
verden. Man skiller selvfølgelig også her mellom raseklubb og nasjonal kennelklubb. 

e Utarbeide kontakt mot aktuelle oppdrettere og hannhundlister i utlandet, for eksempel 
ved hjelp av linker til andre klubbers hannhundlister. 


Helse 


Generell beskrivelse av helsesituasjonen i rasen 

Flatcoated retriever er en relativt frisk rase med mange helsemessige fortrinn. Det er viktig å 
poengtere at RAS-dokumentet ikke er ment å skulle sykeliggjøre rasen. Likevel har vi også 
våre utfordringer. Vi har flere alvorlige sykdommer som rammer våre flatter og som vi vet lite 
om. Vi har liten eller ingen rapporteringsplikt, ingen registreringsplikt, og mange savner også 
en generell vilje til å få denne informasjonen til overflaten. Vi bør alle jobbe mot en enighet 
om hvordan vi skal håndtere slik informasjon, enten det gjelder de enkelte tilfeller eller hva 
man skal gjøre med informasjonen i etterkant. 


Helseundersøkelsen vil gi en indikasjon på gjennomsnittlig levealder, og vi vil kunne vurdere 
situasjonen i forhold til andre raser. Helse er relativt og målbart på samme tid, og en 
kartlegging må nødvendigvis basere seg på registrering av tilfeller. Vi bør i første rekke se på 
om vi kan gjøre noe for registreringsplikt på de lidelsene som forekommer i vår rase, for 
eksempel patella luksasjon, RD (tidligere PNP) og hypotyreose. 


Forekomst av helseproblemer, sykdommer og/eller defekter 

HD/AD: Vi har ikke et AD-problem på rasen, noe denne AD-statistikken viser. HD-statistikken 
holder seg også relativt konstant. Den generelle avkomsstatistikken (vedlegg 4) vil også vise 
enkelte hanhunders HD-prosent. 

Tabell 3: HD og AD - statistikk for de 10 siste år 


Antall avkom: HD HD % AD AD% 
4569 

Totalt 2730 59,8% 699 15,3% 
Fri 2600 95,2% 681 97,4% 
Svak 94 3,4% 10 1,4% 
Middels 25 0,9% 7 1% 
Sterk 11 0,4% 1 0,1% 


Renal dysplasi (RD, tidligere betegnet som PNP) er en dødelig nyresykdom som svenskene 
har kartlagt i en årrekke. Renal dysplasi karakteriseres av en unormal utvikling av nyrevevet. 
RD ble tidligere kalt PNP, eller *juvenil progressiv nefropati”. Man siktet da først og fremst til 
en kronisk nyresykdom som rammet unge individer, men begrepet PNP brukes nå 
internasjonalt som et mer omfattende begrep, om flere ulike kroniske nyresykdommer som 
utvikler seg raskt. Denne sykdommen kalles nå mer spesifikt for renal dysplasi. Vi må 
komme til enighet om hvordan situasjonen skal håndteres. 


Patellaluksasjon betegner den tilstanden hvor patellaen (kneskålen) ikke lenger ligger 
stabilt på plass. Den glipper ut av stilling — den lukserer. Det er en kjensgjerning at PL 
forekommer i rasen. Før vi får mer konkrete tall for Norge, er det vanskelig å si noe spesifikt 
om forekomst. Vi bør diskutere om vi ønsker registreringsplikt for denne sykdommen. NKK 
har nå åpnet for registrering av denne sykdommen. 


Epilepsi er en diagnose som brukes på sykdommer som karakteriseres av epileptiske anfall 
som skyldes unormale forhold i hjernen. 


Spondylose er en rygglidelse som er karakterisert ved beinpåleiringer i enden av 
virvellegemene. Flattene antas å være spesielt utsatt for å få det i ung alder i forhold til 
mange andre raser. Stemmer dette, og hva kan man gjøre for å få kartlagt forekomsten? Det 
antas at tallene når det gjelder denne sykdommen er svært diffuse. Vil helseundersøkelsen 
fortelle oss noe om hvor mange flatter som utvikler det i ung alder og i hvor stor grad dette er 
arvelig? 


Veterinærer og forsikringsselskaper melder om forekomst av allergi, atopi og andre 
hudproblemer. Allergier kjenner vi til som sammensatte problemstillinger også på vår rase. 
Veterinærfaglige vurderinger, blant annet fra Dr. Baddaky (desember 2013) 
(http://www.drbaddaky.no/de vanlige hudproblemene hos hund) viser at atopi har høyere 
forekomst hos enkelte raser og at det forekommer hyppigere på enkelte linjer. 
Helseundersøkelsen 2013 vil hjelpe oss til å vurdere prioriteringer og eventuelle tiltak på 
disse områdene. 


Norsk Retrieverklubb 


RAS for flatcoated retriever 


Flatcoated retriever har en relativt høy forekomst av kreft. Ytterligere opplysninger angående 
denne sykdommen vil komme frem etter at resultatene fra helseundersøkelsen foreligger, 
sammen med informasjon fra forsikringsselskapene. 


Øyesykdommer 

Vi har en godt innarbeidet praksis med øyelysing av vår rase. Dette gir oss godt grunnlag for 
å si noe om forekomst av øyesykdommer, i alle fall hos tiltenkte avlsdyr. Øvrige individer blir i 
liten grad lyst. Problemet for vår del er at en hel del anmerkninger ikke nødvendigvis kan 
kalles øyesykdom, og at tolkningsmåten er forskjellig. Disposisjon for utvikling av primært 
glaukom (grønn stær) avdekkes ved gonioskopi, en type øyelysing som ikke er obligatorisk, 
og det skjuler seg nok mørketall her. 


For å komme på valpelisten i dag må dog det ene av avlsdyrene være uten anmerkning. 
Følgende anmerkninger er registrert de senere årene. Vi gjør oppmerksom på at summen 
med anmerkninger vil ikke stemme nøyaktig med totalt antall, ettersom enkelte hunder har 
mer enn en type anmerkning. I tillegg vil enkelte av de samme hundene være lyst hvert år. 
Hvorvidt anmerkningene er endret på de ulike individene, vil heller ikke komme frem av 
listen: 


Tabell 4: Øyesykdommer 


2008 | 2009 2010 2011 2012 
Uten anmerkninger 143 143 144 89 110 
Dichtichiasis/Ektopiske cilier 16 24 18 19 21 
(feilstilte øyehår) 
Mistenkt PRA - - - i 1 
PRA 2 - 1 - - 
Katarakt (ikke medfødt) 16 20 22 25 28 
RD - 3 3 3 4 
L.Pectinatum Abn. (påvist) 2 6 1 - 1 
Fibrae latae laminae 
PPM (pers. pupillmembran) - - - 1 3 
PHTVL/PHPV grad 1 påvist - - 1 1 1 
PHTVL/PHPV grad 2-6 uttalt G i - - 1 
Ektropion/makroblefaron - - 1 4 1 
Entropion - 3 i 1 - 
Annet ikke medfødt - - 3 1 - 
Occlusio 2 - - - - 

Forekomst av reproduksjonsproblemer 

Tradisjonelt har flatcoated retriever hatt særdeles god fertilitet og god reproduksjonsevne. 
Det ser ut til at de siste årene har gitt en oppsving i antall tomme tisper og små kull, uten at 
den gjennomsnittlige kullstørrelsen har gått nevneverdig ned. Dette skyldes blant annet at 
tomme tisper og hele kull som dør, ikke registreres, og dermed ikke påvirker denne 
statistikken. 


Beskrivelse av kortsiktige og langsiktige mål 
e I Iløpet av første revisjonsperiode skal det på bakgrunn av tallmateriale, blant annet 
fra helseundersøkelsen, settes opp enkelte prioriteringsområder innenfor helse. 
e Kartlegge om forekomst av valpedødelighet er av en slik grad at det bør gjøres tiltak 
eller settes mål. 
e Registrere hele kull som dør og valper som dør før, under eller etter fødsel. 
e Kartlegge herpes eller påviste bakterier. 


Prioritering og strategi for å nå disse målene: 
e Spre oppmerksomhet rundt prinsippet om å spre avlen over tid, fordi det kan gi 
gunstig kunnskap om helse i enkelte linjer og hos enkeltindivider. 
e Få en oversikt over konkret forekomst av sykdommer gjennom helseundersøkelsen, 
forsikringsselskapenes materiale og eventuelt andre undersøkelser og statistikker. 


Mentalitet og bruksegenskaper 


Jaktprøver, mentalitet og bruksegenskaper i forhold til rasestandarden 
Antall FOR som starter og oppnår premiering på jaktprøver har gått kraftig opp i Norge. 
Retrieverprøvene har blitt stadig mer populære, og det har foregått en formidabel innsats på 
rekrutteringssiden. Vedlegget dokumenterer til dels denne funksjonens popularitet. 


Det anses som uhyre viktig at man også i fremtiden beholder et fokus på de jaktlige 
egenskapene. I tillegg til den rene apporteringsfunksjonen er det takket være de jaktlige 
egenskapene at rasen også egner seg til et vidt register av aktiviteter og bruksområder. Et 
ledd i dette arbeidet er å tilpasse mental-/funksjonsbeskrivning for retriever. En innføring av 
funksjonsbeskrivning vil si noe om hvordan situasjonen er, og om hvorvidt situasjonen er 
som ønsket eller om den kan forbedres. 


Det eksisterer en bekymring for at retrieverprøvene ikke alltid tar høyde for de rasespesifikke 
forskjellene. 


Vedlegg 4: Oversikt over alle jaktpremierte flatter på norske prøver i 2012. 


Beskrivelse av kortsiktige og langsiktige mål 
e  Forhindre at rasen deles i en jakttype og en showtype. Vi ønsker å bevare og 
eventuelt forbedre rasen med dual purpose kvaliteter og god samarbeidsvilje. 
e Øke bredden i deltakelse på alle nivåer, på jaktprøver for retrievere. 

Prioritering og strategi for å nå målene 
e Kartlegge status for mentalitet og funksjonelle egenskaper. 


e Ytterligere stimulere interessen for jaktprøver og andre aktiviteter som ivaretar rasens 
egenskaper. 

e Stimulere til oppdretteres rekruttering av egne valpekjøpere til retrievertrening, 
merittering og/eller praktisk jakt. 

e Utarbeide prioriterte tiltak og imøtekomme behov på bakgrunn av hva 
helseundersøkelsen 2013 viser av eventuelle mentale utfordringer. 

e Legge til rette for kommunikasjon med jaktprøvedommere om enkelte rasespesifikke 
særtrekk som jakthund. 

e Opprette en kompetansegruppe på området mentalitet og bruksegenskaper. 
Arbeidsgruppene skal se nærmere på behov og muligheter for eksisterende og 
eventuelt nye beskrivningsformer for mentalitet. 

e Fra 1.1.2014 innføres det i Sverige en stambokført funksjonsbeskrivning for retriever. 
Vi avventer denne og vil se på om den kan brukes også her. 

e Arrangere kurs med spesielt fokus på retrieveregenskaper. 

e Opprettholde fokus på rekrutteringsarbeid. 

e  Bevisstgjøre om at rasen er sent utviklet mentalt. 

e Det arbeides med en liste over samtlige jaktmeritterte flatter i Norge. Dette nyttige 
dokumentet vil ligge tilgjengelig på raserådets område på klubbens hjemmeside. 


Atferd 


Atferdsproblemer 

Atferd er den uttrykte delen av hundens mentalitet. Noen eiere har problemer med hundens 
atferd fordi de har urealistisk eller feilaktig oppfatning til hva en flatcoated retriever egentlig 

er. De kjenner ikke til at det er en rase med mye arbeidslyst og energi. Disse faktorene kan 
ofte føre til atferd som ikke er ønsket eller forventet. Noen eksempler kan være: 


e  Separasjonsangst 
e — Destruktivitet 
e  Uregjerlig i møte med andre hunder og mennesker 


En flat er utpreget sosial, og det stiller krav til solid egeninnsats. Det er viktig at oppdrettere 
og eiere har fokus på dette i sitt arbeid med rasen. Atferdsproblematikk er et eget punkt i 
helseundersøkelsen, og resultatene av denne vil si noe om forekomst. 


Beskrivelse av kortsiktige og langsiktige mål 


e Øke kompetanse på atferd. 
e Øke bevisstheten om sammenhenger mellom mentalitet, bruksegenskaper og 
atferd. 

Prioritering og strategi for å nå målene 


e Lage en oversikt over eventuelle atferdsutfordringer som kommer fram blant 
annet via helseundersøkelsen. 

e Spre kunnskap om sammenheng mellom mentalitet, bruksegenskaper og atferd, 
for eksempel ved artikler i medlemsblad og på nett, og kurs for eiere av rasen. 

e Den planlagte kompetansegruppen på området mentalitet og bruksegenskaper er 
også tenkt å skulle ta for seg atferd. 


Eksteriør 


Eksteriørbedømmelser 

I følge rasestandarden skal helhetsinntrykket av en flatcoated retriever være våken, aktiv og 
middels stor med et intelligent uttrykk. Den skal være kraftig uten å virke tung, og elegant 
uten å virke spinkel. Det vil si at det er høyst uønsket at rasen blir for tung, for grov, 
overdreven og med for mye masse. Det er sterkt ønskelig at rasens eksteriør står i forhold til 
opprinnelig bruksområde. 


Størrelse har vært på agendaen i mange år. Det ser ut til at det nå er enighet blant 
oppdrettere om at vi har hatt en utfordring blant annet når det gjelder mankehøyde, og at det 
bør være et felles fokus på å holde rasen innenfor standard. Likevel er proporsjoner, 
konstruksjon og helhet viktig og bør ikke overskygges av et ensidig fokus på centimeter. 


Overdrevne eksteriørtrekk. 

Den generelle oppfatningen av flatcoated retriever er at den er en funksjonelt meget sunn 
rase, også når den oppfyller rasebeskrivelsen. BSI (breed specific instructions) nevner likevel 
øyne som et punkt, og de altfor dyptliggende øynene som man noen ganger kan se på et fint 
eksemplar av rasen, bør tas ad notam. 


Beskrivelse av kortsiktige og langsiktige mål 
e Bevare rasens funksjonelle eksteriør, med fokus på rasedetaljer, konstruksjon og en 
type som ikke er for spinkel, for overdreven eller tung. 


Prioritering og strategi for å nå målene 

e Utvikle samarbeid og informasjonsutveksling mellom eksteriørdommere, 
jaktprøvedeltakere, oppdrettere og hannhundeiere om forståelse for sammenheng 
mellom konstruksjon og funksjon. 

e Stimulere interessen og forståelsen for utstilling blant de aktive så vel som de 
alminnelige eiere av en flatcoated retriever. 

e Det bør tilrettelegges for eksteriørdommere å besøke jaktprøver for retriever, for på 
denne måten å skape diskusjon omkring koblingen mellom funksjon og eksteriør 

e invitere jaktmiljøet til deltakelse i utstillingsaktiviteten, for å skape forståelse for et øye 
på eksteriør, også i avl av jakthunder. 

e Å stille spørsmål ved om våre hunder fortsatt er for høye i forhold til rasestandarden. 
NRK gjennomførte i 2003 og 2004 målinger på 14 utstillinger i Norge. Målingene 
gjennomført av eksteriørdommere, og ble gjort på både ute- og innendørsutstillinger 

fra Trøndelag i nord til Kristiansand i sør. Det bør diskuteres hvorvidt det er ønskelig å 
gjennomføre ytterligere målinger på sikt. (se vedlegg 6-9) 

e  Undersøke hvorfor påmeldingsantallet på utstillinger i Norge synker. 

e Stimulere til oppdretteres rekruttering av egne valpekjøpere til utstilling 

e Informere og bevisstgjøre eksteriørdommere om at rasen er sent utviklet. Man har 
sett tendenser til at unge hunder som er mer utviklet enn alderen skulle tilsi blir satt 
opp på utstilling. Dette er ikke nødvendigvis en feil, men vi ønsker likevel en 
bevisstgjøring av problemstillingen er ønskelig. 

e Beholde et kontinuerlig fokus på rasedetaljer. 


Oppsummering 


Prioritering av viktige kortsiktige og langsiktige mål 

En overordnet forutsetning for håndtering av helse, eksteriør og bruksproblematikk er en 
fortrinnlig genetisk avlsbase. Det er derfor sterkt ønskelig at fokus på genetisk variasjon 
styrkes og at det legges til rette for en økning og videreutvikling av avlsbasen. En forståelse 
for et felles fokus vil promotere samarbeid. Det ultimate mål er en dual purpose rase som er 
frisk og funksjonell. 


Plan for videre arbeid i klubben: 

Samarbeid mellom raseklubb, eksteriørdommere, jaktprøvedommere, hannhundeiere og 
oppdrettere skal utvikles. Vi må ikke miste av syne at RAS skal være et levende dokument 
og et kart som stadig tilpasses et terreng i endring. En kontinuerlig kommunikasjon mellom 
alle aktører er en forutsetning for at arbeidet tjener rasen og at fokus rettes fremover, på ny 
og gammel kunnskap og gjensidig respekt og forståelse. 


Vedlegg 
Alle vedlegg det refereres til, finnes på hjemmesiden til Norsk Retrieverklubb, 
www.retrieverklubben.no 

